Терек кени (сурьма)

Терек кени (сурьма) - Чаткал районундагы сурьма рудасы чыккан жер.
Терек-Сай айылынан түндүк тарабында.

 Чаткал кырка тоосунун түштүк капталында жайгашкан.
 1935-жылы табылган.
 Кен аймагын силур, девон жана карбон мезгилдеринде пайда болгон акиташ теги, мрамор, кристаллдык сланец, кумдук, конгломерат, алевролит тектери түзөт.
 Бул тектер татаал бүктөлүүгө дуушарланып, субмеридиан багытындагы брахиантиклиналды түзүп жатат.
 Аларды диорит-гранит, ультрабазит, габбро-диорит интрузиялары жиреп чыккан.
 Чокмо тектер интрузиянын таасиринен роговиктерге жана жаспероиддерге айланган.
 Сурьма рудасы кабат түрүндө брекчияланган роговик менен акиташ тектеринин кошулган жеринде топтолгон.
 Руда тулкусунун узундугу 40-150 мге, калыдыгы 0,5-1,9 мге чейин.
 Негизги минералдары: антимонит, пирит, чанда сфалерит, булан-жерит, жемсонит, арсенопирит ж.б.

 Герцин металлогениялык доордо гидротермден пайда болгон.
 Сурьманын өлчөмү 1,697,66%, алтындыкы - 3,7-6,4 г/т, күмүштүкү - 2,1-9,6 г/т.
 Кендеги сурьманын эсептелген запасы 30802 т, алтындын запасы 7,6 т.
 Кен казып алынып, Кадамжай сурьма комбинатында иштетилет.

 Колдонулган адабияттар 
Чаткал району: Энциклопедия / авт.-түз. А.Орозов и др. - Б.: «Принт Экспресс» б., 2015. - 368 б., илл. ISBN 978-9967-27-851-6

Категория:Чаткал району